லோங் பிளக் என்பது பால் விட்டுக் குடிப்பதா அல்லது வெறுங் கோப்பியா என்று நிரோஜனுக்குக் குழப்பம் வந்தது. பால் அதிகம் விடுவது லட்டேயாகத்தான் இருக்கவேண்டும். டூ லேட். சமாளிக்கலாம். அருண்மொழி சமையலறையிலிருந்த கோப்பி மெஷினில் ஒரு மாத்திரையைப்போட்டு ஓன் பண்ணினாள். இந்நாட்டு வீடுகளைப்போலவே இங்கும் சமையலறை ஹோலுக்குள்ளேயே இருந்தது. தட்டில் பாத்திரங்கள் கழுவி அடுக்கப்பட்டிருந்தன. மதியம் சமைக்கப்பட்ட கறி வாசம் இன்னமும் மீதமிருந்தது. கோழி இறைச்சியாக இருக்கவேண்டும். ஹோல் முழுதும் விளையாட்டுப்பொருட்கள் சிதறிக்கிடந்தன. ஸ்கிரபிள் ஆட்டம் ஒன்று இடைநடுவில் கைவிடப்பட்டிருந்தது. ‘Irony’ யின் ’N’ கிடைக்காமல் யாரோ தடுமாறியிருக்கிறார்கள். ஒரு கரையில் சிறு புத்தக அலுமாரி இருந்தது. பெரும்பாலும் ஆங்கிலப்புத்தகங்கள். ரொபின் சர்மா, கிளாட்வல் என்று ஒன்றிரண்டு தெரிந்த பெயர்கள். பெரும்பாலானவை துறைசார்ந்தவையாக இருந்தது. 75 இஞ்சி சைஸில் பிரமாண்ட டிவி ஒன்று ஹோம் தியேட்டரோடு சுவரில் பூட்டப்பட்டிருந்தது. இன்னொரு சுவரில் ஒரு புராதன பெண்டுலம் மணிக்கூடு. ஒரு சாமியார் படமும் இருந்தது. வெற்றுமேலோடு இருந்தார். அம்மா பகவானாக இருக்கவேண்டும். அல்லது கல்கி பகவான். தெரியவில்லை. மாலை போட்டிருந்தார்கள். அருகில் இன்னொரு மாலை போட்ட படத்தில் ஒரு பெண்மணி பாந்தமாக இருந்தார். இன்னொரு சுவரில் அருண்மொழியின் திருமணப்படம் கன்வாஸ் செய்யப்பட்டிருந்தது. திருமண வரவேற்பின்போது எடுத்திருக்கவேண்டும். அவள் திருமணத்தின்போது அவன் சியாட்டில் போய்விட்டான். படத்தில் அருண்மொழி அழகாகவே இல்லை. முகத்துக்குச் சம்பந்தமேயில்லாத ஹேர்ஸ்டைல் செய்து, முகம் முழுதும் பூச்சுத் தப்பி, சேலைத்தலைப்பை பிளீட் செய்யாமல் ஹங் பண்ணவிட்டு. நிகழ்வின் இறுதியில் எடுத்த படமாக இருக்கவேண்டும். வெக்கையில் கண் மை எல்லாம் கரைந்து இமையோரம் மெதுவாகக் கோடு வரைந்திருந்தது. அருகில் கோர்ட் சூட்டுடன் பார்த்திபன். அந்த பிஎச்டி மாப்பிள்ளை. அவனைப் பிடிக்கவில்லை என்றாயே அருண்மொழி. லூசன் என்றாயே. மொத்த பி.எச்.டி உலகத்துக்கே அவன் ஒரு ஷேம் என்றாயே. அவனைப்போய் எப்படி நீ திருமணம் முடிக்கலாம்? உன்னை தேவதைபோல வைத்திருந்திருப்பேனே. ச்சீ. நிரோஜனுக்கு அப்போதே அந்தப்படத்தைக் கிழித்து எறியவேண்டும்போல.